**ELŐTERJESZTÉS**

**Körmend Város Önkormányzata Képviselő-testülete 2023. június 30 -i rendkívüli ülésére**

**Tárgy**: Csatlakozás a lakossági LED-csere programhoz

Tisztelt Képviselő-testület!

Körmend Város Önkormányzata is csatlakozik ahhoz a lakossági Ledcsere programhoz, melynek célja, hogy a lakosság a program keretein belül meghatározott feltételek mellett ingyen cserélhesse le a háztartásaikban található régi izzókat új, korszerű LED fényforrásokra.  A LED-izzókhoz azon körmendi lakosok juthatnak majd hozzá, akiknek a nevén villanyszámla található, és regisztrálnak a ledcsere.hu oldalon. A regisztrációra a tervek szerint július 1. és augusztus 15. között lehetőség.

A program lebonyolításában az önkormányzatnak jelentős feladatai lesznek, hiszen mind a szükséges izzó mennyiség leszállítása, tárolása, mind annak címenként történő komissiózása, mind pedig lakosságnak történő átadása a város feladata lesz. A programot a Körmendi Közös Önkormányzati Hivatal munkatársai fogják koordinálni, szükség esetén pedig a tervek szerint bevonásra kerülnének további intézmények is.

A tárolási és komissiózási helyszín, valamint az átadás-átvételi pontok kialakítása folyamatban van. Nyilvánvalóan a megfelelő helyszín, vagy helyszínek kiválasztása jelentősen függ attól is, hogy milyen mennyiségű regisztráció érkezik be Körmendről. a település/cég működésén, kapacitásán, valamint a regisztráló magánszemélyek számán múlik. Az átadó-átvevő pont csak a regisztrációs időszak lezárulását követően fog megnyitni, a tervek szerint heti 1-2 napon 2-6 órás intervallumban, a regisztráltak számától függően.

Fontos megjegyezni, hogy számlaadási kötelezettség az önkormányzatot nem, csak a programban részt vevő CYEB Energiamegoldások Kft-t terhelik, az átvételt követő 8 napon belül ki kell állítania e cégnek a végfelhasználó részére a nullás számlát.

Az Önkormányzat részéről ez a program költségekkel és jelentős munkaszervezéssel jár, de ezért ellentételezés nem illeti meg, ezt a költséget az Önkormányzat a lakosság érdekében vállalja magára.

Csatoljuk a program kapcsán kötendő szerződést.

**HATÁROZATI JAVASLAT**

Körmend Város Önkormányzata Képviselő-testülete megismerte a CYEB Energiamegoldások Kft-vel kötendő megállapodást, melyben az Önkormányzat közreműködik abban, hogy a körmendi lakossági háztartásokban lévő hagyományos izzók LED lámpára legyenek kicserélve, és a Képviselő-testület jóváhagyja azt, hogy a programban a csatolt szerződés mentén az Önkormányzat részt vegyen.

Körmend, 2023. június 20.

**Bebes István**

**Körmend Város Polgármestere**